

Αρκαλοχώρι, 20/ 03 /2025

Προς: ΜΜΕ

**ΔΕΛΤΙΟ ΤΥΠΟΥ**

**«Απαράδεκτη συρρίκνωση των ορίων των οικισμών όλης της χώρας με Π.Δ.»- Επιστολή Δημάρχου Μινώα Πεδιάδας Βασίλη Κεγκέρογλου στην ΚΕΔΕ**

Επιστολή προς την Κεντρική Ένωση Δήμων Ελλάδας, απέστειλε ο Δήμαρχος Μινώα Πεδιάδας, Βασίλης Κεγκέρογλου, ζητώντας να τεθεί προς συζήτηση στο Διοικητικό Συμβούλιο της ΚΕΔΕ το σοβαρό ζήτημα της συρρίκνωσης των ορίων των οικισμών που προωθείται με πρόσφατο σχέδιο Προεδρικού Διατάγματος.

Στην επιστολή του, ο Δήμαρχος επισημαίνει ότι η εξέλιξη αυτή θα έχει αρνητικές συνέπειες για τον Δήμο Μινώα Πεδιάδας, καθώς περιορίζει δραστικά τις δυνατότητες οικιστικής ανάπτυξης. Όπως υπογραμμίζει, σε περιοχές του Δήμου που, βάσει των επίσημων κρατικών μελετών για το νέο Αεροδρόμιο στο Καστέλλι, αναμένεται να τριπλασιαστεί ο πληθυσμός μέσα στην επόμενη δεκαετία, η προωθούμενη ρύθμιση ουσιαστικά ακυρώνει την αναπτυξιακή τους προοπτική και ζημιώνει τους ιδιοκτήτες.

Η επιστολή έχει κοινοποιηθεί στο Υπουργείο Περιβάλλοντος και Ενέργειας, στον Υφυπουργό Νίκο Ταγαρά, καθώς και στην Περιφερειακή Ένωση Δήμων Κρήτης.

**Αναλυτικότερα ο Δήμαρχος αναφέρει στην επιστολή του:**

«*Μετά την κατάργηση της εκτός σχεδίου δόμησης, προωθείται με πρόσφατο σχέδιο Π.Δ. η δραστική συρρίκνωση των σημερινών ορίων των οικισμών όλης της χώρας, γεγονός που αποτελεί ένα ακόμη χτύπημα και μάλιστα «ύπουλο» για την ύπαιθρο, που αγωνίζεται να κρατηθεί ζωντανή.*

*Η δραστική αυτή συρρίκνωση των ορίων των οικισμών, εκτός του ότι ζημιώνει τους ιδιοκτήτες, που αντί οικοπέδων θα έχουν πλέον χωράφι, κλείνει τον δρόμο για την οικιστική ανάπτυξη σε περιοχές που έχουν άμεση προοπτική, π.χ. περιοχές του Δήμου Μινώα Πεδιάδας που σύμφωνα με τις επίσημες μελέτες του κράτους για τη δημιουργία του νέου Α/Δ, μέσα στα επόμενα 10 χρόνια, θα έχει τριπλάσιο πληθυσμό.*

*Για όλα τα παραπάνω, παρακαλώ για τη συζήτηση του θέματος στο Δ.Σ. της ΚΕΔΕ*».